હાલ તો જે દર્દીઓ અંધ બન્યા તેઓ દર દરની ઠોકરો ખાઈ રહ્યાં છે. આરોગ્ય વિભાગની ટીમ આ દર્દીઓને જુદી જુદી જગ્યાએ સારવાર માટે ખસેડી રહી છે. અધિકારીઓ અને પ્રધાનો સારવારનો તમામ ખર્ચ સરકાર ઉઠાવશે તેવી હૈયાધારણા આપે છે, પરંતુ સવાલ એ છે કે, આ ગરીબ દર્દીઓની રોશની પાછી લાવી શકાશે? આ દર્દીઓને મોતિયાના ઓપરેશન કરનાર ડૉ. હેતલ બખાઈ પોતાનો લૂલો બચાવ કરતાં કહે છે, ‘હું છેલ્લાં ૧૦ વર્ષથી મોતિયાના ઓપરેશન કરું છું અને અત્યાર સુધીમાં લગભગ ૪૦ હજાર દર્દીઓનાં ઓપરેશન કર્યાં છે, પરંતુ આવું ક્યારેય બન્યું નથી. આ જે બન્યું તેમાં ઓપરેશન થિયેટર જંતુમુકત ન થઈ શક્યું હોઈ અને ઈન્ફેક્શન લાગવાથી દર્દીઓની આંખોની રોશની પર અસર થઈ છે. આમાં મારી કોઈ ભૂલ થઈ નથી.’